In nomine sanctæ et individuæ Trinitatis, Ludovicus, Dei gratia, rex Francorum et dux Aquitanorum. Omnino conveniens est ut eleemosynas quas facimus certo alicubi loco designemus, ne fiat instabile aut vagum, quod expedit esse sempiternum, notum proinde facimus universis, et præsentibus pariter et futuris, quod quatuordecim modios frumenti, quos ecclesiæ Sanctæ Mariæ de Charitate felicis memoriæ Ludovicus, rex Francorum, genitor noster, apud Bituricas in eleemosynam absque tamen certa designatione donaverat, in molendinis nostris Bituricensibus, precatu Petri de Paulo, tunc temporis ejusdem ecclesiæ prioris dilectissimi nostri, rata nimirum et immobili diffinitione imposterum assignavimus. Et quoniam prænumeratorum medietas erat, ut vulgo dicitur, ad rasum, medietas autem ad cumulum, pro quatuordecim modiis frumenti sexdecim modios frumenti ad mensuram Bituricensem et ad rasum suppleri statuimus, qui ad victum monachorum, singulis in perpetuum annis, de molendinis nostris in quadragesimo persolvantur. Quod ut stabile semper inconcussum permaneat, scripto commendari, sigilli nostri authoritate muniri, nostrique nominis transcripto caracthere corroborari præcepimus. Actum publice Nivernis, anno ab Incarnatione Domini millesimo centesimo quadragentesimo sexto, regni vero nostri decimo, astantibus in palatio nostro quorum nomina subtitulata sunt et signa. Signum Radulfi, Viromandorum comitis, dapiferi nostri, signum Vuillelmi Buticularii, signum Mathei camerarii, signum Mathei constabularii. Data per manum Cadurci cancellarii. (Monogramme.)